Sortter

**Sortter** on suomalainen vuonna 2018 perustettu lainavertailupalvelu. Sortter kilpailuttaa pankeilla ja muilla rahoituslaitoksilla kuukausittain yli 700 miljoonan euron arvosta lainahakemuksia kuluttajille ja yrityksille järjestämällä lainatarjoukset edullisuusjärjestykseen todellisen vuosikoron mukaan.

## Pankkien luottamus ja maine
Sortter on toteuttanut vuosittain yhteistyössä Taloustutkimuksen kanssa laajan suomalaisten tyytyväisyyttä ja luottamusta pankkipalveluihin mittaavan tutkimuksen, joka julkaistiin ensimmäistä kertaa 2018.

## SILE -hanke ja Sortterin avoimet tilastot
Sortter tarjoaa kulutusluottoja koskevan kuluttajadatan Suomen Akatemian strategisen tutkimuksen neuvoston rahoittamalle SILE-hankkeelle, joka pyrkii edistämään vastuullista lainsäädäntöä, joka ottaa huomioon hiljaisten toimijoiden aseman, hyvinvoinnin ja oikeudet. Sortterin avoimet tilastot ovat olleet keväästä 2022 myös kuluttajien ja tutkijoiden avoimessa käytössä.   

## Sortterin julkaisemat taloustilastot ja luottomarkkinoiden analyysit
Sortter on julkaissut tilastoja ja analyysejä lainojen kysynnässä ja kuluttajien käyttäytymisessä tapahtuvista muutoksista perustuen Sortterin kuluttajadataan, erikseen toteutettaviin kyselyihin sekä Taloustutkimukselta tilattuihin tutkimuksiin.  
 
Tammikuussa 2020 Sortter julkaisi selvityksen hintaeroista luotollisten maksutapojen välillä, jonka mukaan ostokset tulivat vertailussa halvemmiksi luottokortilla kuin osamaksulla. Kaikki rahoituslaitokset eivät sisällytä esimerkiksi tilinhoitomaksuja todellisen vuosikoron laskentaan tai ilmoita kaikkia hintatietoja ennen sopimuksen tekemistä. Sortterilla arvioitiin tämän käytännön olevan vastoin kuluttajansuojalakia. 

Koronakriisin alkaessa 2020 Sortter kertoi yrittäjien sekä hyvätuloisten luottohakemusten äkillisestä kasvusta kulutusluottomarkkinoilla. Maaliskuun kahden ensimmäisen viikon aikana yrittäjien osuus kulutusluoton hakijoista kasvoi 36 prosenttia helmikuun alkuun verrattuna.  Korona-aikana toteutettu korkokatto ja luottojen suoramarkkinointikielto nosti Sortterin julkiseen keskusteluun. Sortterilla nähtiin, että korkokatolla vaikutetaan rajusti sekä rahoitusalan palvelutarjontaan, että kotitalouksien lainansaantiin. Työttömyyden kasvaessa kymmenen prosentin korko ei yhtiön mukaan enää vastaa luottoihin liittyvää riskiä. Huhtikuun alussa 2020 pankit ja muut rahoituslaitokset supistivat kuluttajille myönnettäviä lainasummia ja luotonannon kokonaismäärää. Palkansaajien luottotarjousten määrä laski 30 prosenttia helmikuusta lukien ja kymmenkunta Suomessa toimivaa pankkia tai rahoituslaitosta lopetti luotonannon toistaiseksi. Kesäkuuhun 2020 tultaessa kuluttajien luottohakemuksiin annettujen tarjousten määrä oli pudonnut jo lähes 50 prosenttia yhdenmukaisesti kaikissa ammattiryhmissä ja tuloluokissa. Vain kolmasosa luotonhakijoista oli saanut myönteisen päätöksen. Heinäkuussa 2020 kuluttajaluotoille asetettiin 10 %:n korkokatto. Luottokortit ja osamaksut rajattiin korkokaton ulkopuolelle. Alle 2000 euroa kuukaudessa ansaitsevista vain joka kymmenes hakija sai lainahakemukselleen myönteisen päätöksen. Korkokatto toi alalle uuden odottamattoman ilmiön. Yli 4 000 euroa ansaitsevien lainanhakijoiden määrä kasvoi lähes 80 prosenttia verrattuna kesäkuuhun.  Syyskuussa 2020 Sortter kertoi kuinka suomalaiset ovat muuttaneet kuluttajakäyttäytymistään. Tutkimukseen vastasi lähes 3000 suomalaista. Reilu puolet suomalaisista oli siirtynyt ostamaan halvempia elintarvikkeita ja kulutustavaroita. Lähes puolet oli lykännyt suurten hankintojen tekemistä. Kulutusta vähennettiin kaikissa tuloluokissa. Yrittäjät, pienituloiset ja yli neljän hengen perheet tinkivät menoistaan eniten.  Helmikuussa 2021 Sortter tutki suomalaisten luottokorttivelkoja, jotka koronan ensimmäisenä vuonna olivat laskeneet noin 11 prosenttia. Keskimäärin luottokorttivelka pieneni noin 560 eurolla kuluttajaa kohti. Luottokorttivelat supistuivat kaikissa tuloluokissa tasaisesti kesästä 2020 alkaen. Tutkimus perustui 85 000 luottokorttivelan ilmoittaneen asiakkaan tietoihin.

Maaliskuussa 2021 Sortter kertoi Taloustutkimuksella teetettyyn tutkimukseen perustuen, että asuntolainoja kilpailutetaan muita lainoja ahkerammin. Vastaajista noin 40 prosenttia oli joskus kilpailuttanut asuntolainansa. Uusia kulutusluottoja ja luottokortteja oli kilpailuttanut noin kolmannes ja verkkokauppojen osamaksuja vajaa kolmannes vastaajista. 30–40-vuotiaat suomalaiset ovat ahkerimpia lainojen kilpailuttajia. Huhtikuussa 2021 Sortterin Taloustutkimuksella teettämässä tutkimuksessa selvisi, että kansalaiset ovat alkaneet vertailla edellistä vuotta useammin laina- ja luottotuotteiden korkoja, kuluja tai muita maksuehtoja. Hintavertailua teki 54 prosenttia kun vuotta aikaisemmin osuus oli 46 prosenttia vastaajista. Lokakuussa 2021 Sortter kertoi alle 30-vuotiaille myönnetyn kolmanneksen enemmän kulutusluottoja kuin edellisenä vuonna vastaavalla ajanjaksolla. Myönnetyt lainasummat kasvoivat 15 prosenttia. Samalla yli 50-vuotiaiden osuus lainanhakijoista vähentyi viidenneksen. Yleisin syy ottaa lainaa on aiempien kulutusluottojen yhdistäminen. Ajoneuvon hankinta on toiseksi tavallisin käyttökohde. Lisäksi yhä useammat hakivat kulutusluottoa elinkustannusten kattamiseen. Nuorten lainasummat jäivät pienemmiksi kuin vanhemmilla ikäluokilla. Alle 30-vuotiaiden lainat ovat keskimäärin 8 440 euroa, yli 30-vuotiaiden lähes viisituhatta euroa suurempia.  Marraskuussa 2021 Sortter selvitti kuinka suomalaiset ovat varautuneet korkotason nousuun ja kuinka paljon kuluttajille on kertynyt säästöjä koronan aikana. Kyselyyn vastasi 1596 kuluttajaa. Yli 90 prosenttia kuluttajista ei ollut varautunut koronnousuun lainkaan. Vaikka 49% suomalaisista uskoi korkojen kääntyvän nousuun vain vajaa kymmenesosa vastaajista oli varautunut korkojen nousuun säästämällä, kilpailuttamalla lainasopimuksensa, pidentämällä maksuaikaa, maksamalla lainat pois tai ottamalla pankin tarjoaman korkosuojauksen. 

Lokakuussa 2022 Sortter kertoi vakuudettomien korkojen keskikoron nousseen 12 prosenttiin ja jatkavan nousuaan, koska koska rahoituslaitosten ja pankkien oman rahoituksen hinta on selvässä nousussa.

Maaliskuussa 2023 Sortter selvitti Taloustutkimuksella kuluttajien tyytyväisyyden pankkeihin. Edellisenä vuonna reilu kolmannes oli tyytyväisiä pankkiinsa, mutta uudessa kyselyssä tyytyväisiä oli vajaa neljäsosa. Eniten tyytymättömyyttä herättivät pankkipalvelujen hinnoittelu ja henkilökohtaisen palvelun saatavuus. Heinäkuussa 2023 sortter kertoi kuluttajien hakevan aikaisempaa pienempiä kulutusluottoja pidemmällä maksuajalla. Keskimääräiset lainasummat putosivat noin 13 000 eurosta noin 11 700 euroon. Samalla maksuajat pitenivät. Tyypilliselle 10 000–12 000 euron lainalle haettiin hieman yli kahdeksan vuoden maksuaikaa, kun vielä vuodenvaihteessa takaisinmaksu jaksotettiin seitsemälle vuodelle. Vuoden takaiseen verrattuna keskimääräinen kulutusluoton korko nousi 10,4 prosentista 12,7 prosenttiin. Lokakuussa 2023 Sortter kertoi kulutusluottojen määrän räjähtämisestä. Henkilöiden, joilla ei ollut aiempaa kulutusluottoa tai avointa luottokorttivelkaa määrä kasvoi saman vuoden tammikuusta syyskuuhun 92 prosenttia.                             

Helmikuussa 2024 Sortter kertoi Taloustutkimuksella teetettyyn tutkimukseen perustuen, että 54 prosenttia suomalaisista tinkiii päivittäisistä menoistaan eli ruuasta, päivittäistavaroista ja lääkkeistä. Neljälle kymmenestä kotitaloudesta jää vähemmän rahaa kuukausittaisten menojen jälkeen käyttöön kuin vuonna 2023.               

## Tunnustukset
Sortter valittiin Fintech Farmin toimesta viiden merkittävimmän toimialaa muuttavan Fintech -yhtiön joukkoon 2024.

## Lähteet